## Pravilnik o vrstama morskih plaža i uvjetima koje moraju zadovoljavati

### NN 50/1995 (21.7.1995.), Pravilnik o vrstama morskih plaža i uvjetima koje moraju zadovoljavati

# MINISTARSTVO POMORSTVA, PROMETA I VEZA

Temeljem članka 1043. stavak 1. točka
32. Pomorskog zakonlka ("Narodne novine", br.17/94 i
74/94) ministar pomorstva, prometa i veza, donosi

## PRAVILNIK

### O VRSTAMA MORSKIH PLAŽA I UVJETIMA KOJE MORAJU ZADOVOLJAVATI

Članak 1.

Ovim pravilnikom propisuju se vrste morskih plaža
i uvjeti koje moraju zadovoljavati.

Članak 2.

Prema vrsti se morske plaže dijele na 1. uređene
plaže 2. prirodne plaže.

Članak 3.

Uredena plaža je s morem neposredno povezani
uređeni kopneni prostor sa sanitarnim uređajima, tuševima
i kabinama, ograđen s morske strane, koji je pristupačan
svima pod jednakim uvjetima.

Prirodna plaža je neuređeni i s morem neposredno
povezani kopneni prostor koji je pristupačan svima.

Nadležno tijelo županije određuje koje
uvjete korisnik plaže mora zadovoljiti glede kopnenog dijela
iz stavka 1. ovoga članka.

Članak 4.

Korisnik uređene i prirodne plaže, ako obavlja
gospodarsko korištenje i/ili posebnu upotrebu plaže,
dužan je pod uvjetima Pomorškog zakonika zatražiti
koncesiju.

Iznimno, na uređenoj i prirodnoj plaži mogu
se druge osobe djelomično ili potpuno isključiti
od upotrebe i/ili gospodarskog korištenja.

Korisnik plaža iz stavka 1. ovoga članka.dužan
je:

- propisati i osigurati provođenje reda na plaži,

- osigurati opremu za pružanje prve pomoći,

- vidljivo ograditi plažu s morske strane,

- osigurati sredstva za spašavanje kupača
i potreban broj spasioca.

Uvjete iz stavka 3. ovoga članka određuje
teritorijalno nadležna lučka kapetanija ili ispostava.

Članak 5.

Obavljanje gospodarskog korištenja i/ili posebne
upotrebe plaže ne smije se obavljati na mjestu koje bi zbog
svog položaja u odnosu na plovni put mogao dovesti u opasnost
ljudske živote ili sigurnost plovidbe.

Članak 6.

Brodovi i brodice kojima se obavlja gospodarska djelatnost
koja je navedena u odluci o koncesiji mogu ploviti u akvatoriju
plaže samo na način i pod uvjetima koje odredi teritorijalno
nadležna lučka kapetanija.

Članak 7.

Za pomorski prekršaj kaznit će se pravna
osoba u iznosu od 7.000 kuna do 15.000 kuna:

1. ako ne propiše red na plaži sukladno
članku 4. ovoga pravilnika;

2. ako ne osigura provođenje reda na plaži
(članak 4.);

3. ako ne osigura opremu za pružanje prve pomoći
(članak 4.);

4. ako ne ogradi akvatorij plaže na način
kako je to odredila lučka kapetanija ili ispostava (članak
4.);

5. ako ne osigura potreban broj sredstava za spašavanje
i spasioca (članak 4.);

6. ako obavlja gospodarsko korištenje ili posebnu
upotrebu plaže na mjestu koje zbog svog položaja u odnosu
na plovni put ugrožava ljudske živote ili sigurnost
plovidbe (članak 5.).

Odgovorna osoba u pravnoj osobi ili fizička
osoba kaznit će se u iznosu od 2.000 kuna do 5.000 kuna
za prekršaje iz stavka 1. ovoga članka.

Članak 8.

Ovaj pravilnik stupa na snagu osmog dana od dana
objave u "Narodnim novinama".

Klasa: 011-01 f95-02/58

Ur. broj: 530-01-95-7 np

Zagreb, 11. srpnja 1995.

Ministar

**Ivica Mudrinić, dipl. ing.,**
v. r.

Pravilnik, NN 50/1995-1027
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)